पत्रकारिता इच अनुवाद ठीक उस्सै चाल्ली कम्म करदा ऐ जिस चालली माह‌्नू दे शरीर इच शक्ति आत्मा दे रूप इच कम्म करदी ऐ। जिस चाल्ली एह् आत्मशक्ति स्हाड़े देह गी इक थां थमां दुए थां पर लेई जाने दा कम्म करदी ऐ उस्सै चाल्ली अनुवाद रूपी शक्ति बी समाचारें भावें-विचारें गी लेई जंदी ऐ। अनुवाद दे अभाव इच समाचार उस्सै खेतर-विशेश तगर सीमत होइयै रेही जंदा ऐ जिस कन्नै ओह् सरबन्धत होंदा ऐ, पर अनूदित होने उप्पर उसी ओह् शक्ति प्राप्त होई जंदी ऐ ते ओह् अपने थां थमां अगड़ा चली पौंदा ऐ। इस करी समाचारें दे प्रचार-प्रसार आस्तै पत्रकारिता दे खेतर इच अनुवाद दी छड़ी म्हत्ता गै नेईं इक लोड़ बी ऐ। असल इच अनुवाद सिर्फ इक भाशा दा दूई भाशा दे रूपांतरण तगर गै सीमत नेईं ऐ बल्के इक्कै खेतर कन्नै सरबन्धत इक्कै भाशा दे द’‌ऊ भाशियें बी आपूं चें इक दी गल्ल दुए कोला सुनियै ते फ्ही उसी बोल्लियै जां लिखियै अग्गें पजाने च बी उस भाशी (अनूवादक) गी अपने ढंग कन्नै, अपने शब्दें इच व्यक्त करने आस्तै, जां अपने शब्दें इच आह‌्नने आस्तै, जां पैह्‌ले भाशी दे बोलने जां समझाने इच रेही-सेही दियें किश त्रुट्टियें जां दोशें गी दूर करने आस्तै बी इक प्रयास करना पौंदा ऐ।